               ЕВРОПЕЙСКА КОМИСИЯ
            Брюксел, 28.10.2021
            COM(2021) 935 final
            2021/0337(BUD)

            Предложение за
            РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
            за мобилизиране на средства от Европейския фонд за приспособяване към глобализацията за съкратени работници във връзка със заявление от Италия — EGF/2021/003 IT/Porto Canale

               ОБЯСНИТЕЛЕН МЕМОРАНДУМ

               КОНТЕКСТ НА ПРЕДЛОЖЕНИЕТО

               1.Приложимите разпоредби за финансовия принос от Европейския фонд за приспособяване към глобализацията за съкратени работници (ЕФПГ) са определени в Регламент (ЕС) 2021/691 на Европейския парламент и на Съвета от 28 април 2021 г. относно Европейския фонд за приспособяване към глобализацията за съкратени работници (ЕФПГ) и за отмяна на Регламент (ЕС) № 1309/2013
                  1
                (наричан по-долу „Регламентът за ЕФПГ“).

               2.На 15 юли 2021 г. Италия подаде заявление EGF/2021/003 IT/Porto Canale за финансов принос от ЕФПГ вследствие на съкращения в Porto Industriale di Cagliari SpA в Италия.

               3.След оценка на заявлението Комисията заключи в съответствие с всички приложими разпоредби на Регламента за ЕФПГ, че условията за предоставяне на финансов принос от ЕФПГ са изпълнени.

               ОБОБЩЕНИ ДАННИ ЗА ЗАЯВЛЕНИЕТО

                        Заявление по ЕФПГ

                        EGF/2021/003 IT/Porto Canale

                        Държава членка

                        Италия

                        Засегнат(и) регион(и) (ниво 2 по NUTS
                           2
                        )

                        Sardegna (ITG2)

                        Дата на подаване на заявлението

                        15 юли 2021 г.

                        Дата на потвърждението за получаване на заявлението

                        29 юли 2021 г.

                        Дата на искането за допълнителна информация

                        29 юли 2021 г.

                        Срок за предоставяне на допълнителната информация

                        20 август 2021 г.

                        Срок за приключване на оценката

                        29 октомври 2021 г.

                        Критерий за намеса

                        член 4, параграф 3 от Регламента за ЕФПГ

                        Основно предприятие

                        Porto Canale
                           (Porto Industriale di Cagliari SpA)

                        Брой на засегнатите предприятия

                        1

                        Сектор(и) на икономическа дейност

                        (разделение по NACE Rev. 2)
                           3

                        Разделение 52 (Складиране на товари и спомагателни дейности в транспорта)

                        Референтен период (четири месеца):

                        1 септември 2020 г.—1 януари 2021 г.

                        Брой на съкращенията по време на референтния период (а)

                        190

                        Брой на съкращенията преди или след референтния период (б)

                        0

                        Общ брой на съкращенията (a + б)

                        190

                        Общ брой на бенефициерите, отговарящи на критериите

                        190

                        Общ брой на бенефициерите от целевата група

                        190

                        Бюджет за персонализирани услуги (EUR)

                        1 686 750

                        Бюджет за прилагането на ЕФПГ
                           4
                         (EUR)

                        0 070 200

                        Общ бюджет (EUR)

                        1 756 950

                        Принос от ЕФПГ (85 %) (EUR)

                        1 493 407

               ОЦЕНКА НА ЗАЯВЛЕНИЕТО

               Процедура

               4.Италия подаде заявление EGF/2021/003 IT/Porto Canale на 15 юли 2021 г. в срок от 12 седмици от датата, на която са били изпълнени критериите за намеса, определени в член 4 от Регламента за ЕФПГ
                  5
               . На 29 юли 2021 г. Комисията потвърди получаването на заявлението и поиска допълнителна информация от Италия. Допълнителната информация бе предоставена в срок от 15 работни дни от датата на искането. На 29 октомври 2021 г. изтича срокът от 50 работни дни от датата на получаване на пълното заявление, в рамките на който Комисията следва да приключи оценката си за това дали заявлението отговаря на условията за предоставяне на финансов принос.

               Допустимост на заявлението

               Засегнати предприятия и бенефициери

               5.Заявлението се отнася до 190 съкратени работници, чиято дейност в Porto Canale (Porto Industriale di Cagliari SpA) е била прекратена. Това предприятие е извършвало дейност в стопанския сектор от разделение 52 по NACE Rev. 2 (Складиране на товари и спомагателни дейности в транспорта). Съкращенията в Porto Canale са в региона на ниво 2 по NUTS Sardegna (ITG2).

               Критерии за намеса

               6.Италия подаде заявлението в съответствие с критериите за намеса по член 4, параграф 3 от Регламента за ЕФПГ, чрез дерогация от критериите по член 4, параграф 2, буква а) от този регламент, съгласно които е необходимо за референтен период от четири месеца в дадено предприятие в държава членка да е била прекратена дейността на най-малко 200 съкратени работници, включително при неговите доставчици и производители надолу по веригата и/или самостоятелно заети лица, които са прекратили своята дейност.

               7.Четиримесечният референтен период за заявлението започва на 1 септември 2020 г. и приключва на 1 януари 2021 г.

               Изчисляване на броя на съкращенията и на случаите на прекратяване на дейност

               8.Случаите на прекратяване на дейността на съкратени работници през референтния период са изчислени от датата на фактическото прекратяване на трудовия договор или изтичането на неговия срок.

               Бенефициери, отговарящи на критериите

               9.Така общият брой на отговарящите на критериите бенефициери е 190.

               Описание на събитията, довели до съкращаването на работниците и прекратяването на дейността

               10.През 2018 г. пристанищата в Средиземноморието обработиха 35 % от европейския пристанищен трафик, което представлява увеличение със седем процентни пункта (п.п.) спрямо 2008 г. Пристанищата в Италия обаче не извлякоха ползи от тази тенденция. Между 2011 г. и 2018 г. транзитният трафик (в тонове) през Суецкия канал се увеличи с 42 %, докато дейността на италианските пристанища нарасна само с 2 %
                  6
               , а дейността на пристанището на Каляри отбелязваше постоянен спад през този период.

               Морски транспорт на товари, общи входящи и изходящи потоци за пристанищата в Сардиния
                  (в милиони тонове)

                        Входящи

                        Изходящи

               Източник: Banca d’Italia — Банка на Италия
                  7

               11.Процесът на концентрация, в който участваха глобални морски превозвачи
                  8
               , доведе до промени в операциите по трансбордиране в Средиземно море. Операциите с товарни контейнери и съответните обеми бяха изместени към пристанищата, разположени в по-отдалечените части на Средиземноморието, като например Пирея, Порт Саид, Танжер-Мед и Алхесирас.

               12.В световната търговска мрежа пристанището на Каляри има един сериозен недостатък: то не може да предлага наземни връзки с вътрешността в останалата част на Италия и в Европа. През 2018 г. трафикът спадна с 90 %, а загубите достигнаха повече от 3 милиона евро. През 2019 г. в контейнерния терминал на Каляри в продължение на няколко месеца не акостира нито един кораб в резултат на стратегическо решение на основния му клиент (Hapag Lloyd)
                  9
               . Вследствие на това Contship Italia Group, единственият акционер на Porto Industriale di Cagliari S.p.A и концесионер на контейнерния терминал, реши да прекрати дейността си в Каляри и доброволно да закрие дъщерното си дружество Porto Industriale di Cagliari SpA.

               13.През септември 2019 г., за да се избегнат съкращения, докато италианските власти търсеха нов концесионер за контейнерния терминал, 207 работници на Porto Canale се възползваха от CIGS  схема за социална закрила, с която се замества или допълва заплатата на работниците на предприятия в затруднение  за период от 12 месеца. Бяха изпратени официални уведомления за уволнение с дата на прекратяване на договора 1 септември 2020 г.

               14.Нито едно предприятие не откликна на поканата за участие в търг за определяне на нов концесионер, въпреки че крайният срок бе удължен три пъти. През септември 2020 г. бяха освободени 190-те работници, които все още имаха договор с предприятието.

               Очаквано въздействие на съкращенията върху икономиката и заетостта на местно, регионално или национално равнище

               15.Кризата в резултат на пандемията доведе до значително влошаване на пазара на труда в Сардиния, който е малък пазар на труда поради отдалеченото местоположение на острова от континента.

               16.През 2020 г. броят на заетите лица, който отбеляза растеж през периода 2018—2019 г., намаля рязко. Според данни от наблюдението на работната сила, проведено от Националния статистически институт на Италия (ISTAT), спадът (-4,6 %) е с 2,6 процентни пункта (п.п.) по-голям от средния спад за Италия като цяло (-2,0 %)
                  10
               .

               17.През 2020 г. разликата между броя на създадените и броя на закритите работни места бе отрицателна (-6 000 работни места). Това означава, че са загубени 2,6 работни места на пълен работен ден на всеки 100 наети лица. Спадът се дължи основно на туризма, услугите в областта на развлеченията и отдиха, както и морския товарен транспорт (основно трансбордиране), докато строителният сектор отбеляза положително развитие. Относителният дял на икономически активните лица намаля с 3,1 процентни пункта спрямо 2019 г. до 60,3 %
                  11
               .

               18.През първата половина на 2020 г. броят на отработените часове в Сардиния намаля с почти 20 % в сравнение със същия период на 2019 г. По-малкият брой отработени часове обаче не доведе до безработица благодарение на широкото прилагане на режими на работа при непълно работно време и влизането в сила на декрета-закон
                  12
               , с който се избегнаха съкращенията на работници през първите месеци на пандемията.

               19.Икономиката на Сардиния e засегната не само от отрицателното въздействие на съкращенията в Porto Canale, но и от съкращенията в Air Italy, обект на друго заявление по ЕФПГ
                  13
               .

               20.На общия фон на намаляване на заетостта съкратените работници на Porto Canale ще се нуждаят от допълнителна подкрепа, за да преодолеят трудностите, произтичащи от малкия пазар на труда в Сардиния, и да намерят нови работни места.

               Разяснение относно обстоятелствата, обуславящи допустимостта на заявлението

               21.Италия твърди, че въпреки факта, че в рамките на четиримесечния референтен период е имало по-малко от 200 съкращения, настоящото заявление все пак следва да бъде приравнено на заявление по силата на член 4, параграф 2, буква а) от Регламента за ЕФПГ, тъй като съкращенията са настъпили в малък пазар на труда.

               22.Сардиния е малък пазар на труда поради отдалеченото местоположение на острова от континента. Освен това островът е слабо населен. Гъстотата на населението му е 68 жители/км2, което е под средната гъстота за ЕС-27 (109 жители/км2) и представлява около една трета от средната гъстота за Италия (201 жители/км2)
                  14
               . Освен това населението на острова намалява (през 2019 г. се отбеляза спад от -5,4 % спрямо 2018 г.)
                  15
               . Географското разпределение на населението, природните ресурси, икономическото богатство и икономическата инфраструктура са разнородни, и по- концентрирани в южната и в северозападната част на острова. Една трета от всички работни места в Sardegna се намират в Каляри.

               23.БВП, изразен в ППС
                  16
               , на глава от населението в Сардиния е много по-нисък от средния за Италия. През 2018 г. той възлизаше на 21 600 EUR, много под средната стойност за Италия (29 700 EUR) и за Европа (31 000 EUR) (Евростат, 2020 г.)
                  17
               .

               24.Сардиния бе сериозно засегната от икономическата криза. От 2008 г. насам се регистрират нисък растеж на икономиката и нарастваща безработица
                  18
               .

               25.Пандемията засегна сериозно сектора на услугите в Сардиния: две от три предприятия отбелязаха спад в оборота. Особено засегнати бяха свързаните с туризма предприятия, където през 2020 г. броят на посетителите намаля с 58 % спрямо 2019 г.
                  19
               . Производството, което има по-голям капацитет да устои на въздействието на пандемията, представлява само 7 % от общата икономическа дейност в Сардиния, с 1,7 п.п. по-малко от средния дял на производството за страната (ISTAT, 2020 г.)
                  20
               .

               26.През 2020 г. разполагаемият доход (по постоянни цени) на семействата в Сардиния намаля с 5,1 % спрямо 2019 г. (спадът за Италия бе -2,7 %). Спадът се дължи на свиването на трудовите доходи, които представляват повече от четири пети от общите доходи. Общото нетно възнаграждение на наетите лица рязко намаля, основно в резултат от намаляването на броя на отработените часове (с 13 % по-малко в сравнение с 2019 г.)
                  21
               .

               27.Поради пандемията дялът на домакинствата в Сардиния, които нямат трудови доходи, нарасна на 16,5 % през 2020 г. (+3,5 п.п. спрямо 2019 г.). На фона на намалелите доходи на домакинствата през 2020 г. броят на домакинствата, получаващи универсален базов доход (reddito di cittadinanza), се увеличи със 7,3 % спрямо 2019 г. Към края на 2020 г. броят на домакинствата бенефициери бе 47 604, или 6,5 % от домакинствата в Сардиния, което е с 1,7 п.п. повече от средния за Италия дял (4,8 %)
                  22
               .

               28.През май 2020 г. започна да се изплаща т.нар. „извънреден доход“ (reddito di emergenza) — временна мярка, подобна на универсалния базов доход, при която критериите за достъп са по-малко ограничителни — с цел предоставяне на незабавна помощ на семейства, силно засегнати от икономическото въздействие на пандемията. Към края на 2020 г. около 8 500 домакинства в региона се бяха възползвали от тази мярка. С двете схеми за доходи бяха подпомогнати 7,7 % от домакинствата в Сардиния
                  23
               .

               29.Универсалният базов доход спомогна за намаляване на бедността
                  24
               , която според индекса на относителната бедност засягаше 25 % от населението на Сардиния през 2018 г., с 10 п.п. над средната стойност за страната. Индексът на бедността сред семействата също е по-висок от средния за Италия. През 2018 г. той беше 19,3 % за Сардиния и 11,8 % за Италия. През 2019 г. индексът намаля до 12,8 % (Сардиния) и 11,4 % (Италия). Универсалният базов доход, от който се възползваха около 40 000 жители на Сардиния
                  25
               , със сигурност имаше принос за спада на индекса в Сардиния.

               Прилагане на Рамката за качество на ЕС за предвиждане на промените и преструктуриране

               30.Италия описа по какъв начин са взети предвид препоръките, изложени в Рамката за качество на ЕС за предвиждане на промените и преструктуриране. След като Porto Canale започна процедура за колективно уволнение на цялата си работна сила, местните органи в Сардиния, съответните министерства
                  26
               , синдикалните организации
                  27
                и предприятието, извършващо съкращенията, проведоха дискусии на кръгла маса с двойната цел да се защитят доходите на работниците чрез схеми за добавки към заплатите и да се гарантира поддържането на професионалните умения и знания на работниците, като в същото време се подобри привлекателността на пристанището на Каляри за потенциални инвеститори, при условие че те могат да създадат нови възможности за заетост.

               31.Regione Sardegna и ASPAL, регионалните публични служби по заетостта, предприеха преки дейности за постигане на целите, препоръчани в Рамката за качество на ЕС за преструктуриране, относно обучението, сертифицирането и повторното наемане на работа. ASPAL установи, че най-подходящите мерки, за да се гарантира пригодността на работниците за повторно наемане на работа, са предоставянето на трансверсални умения, като например умения в областта на информационните технологии, чужди езици или предприемачески умения, или повишаването на квалификацията в областта на логистиката. Работниците имаха възможност да участват в схемата CIGS за период от 12 месеца, както и да получат интензивно съдействие за преместване
                  28
                във връзка с тази схема. Социалните партньори бяха включени в целия процес на планиране на мерките.

               32.По отношение на дейностите, предприети за подпомагане на съкратените работници, Италия съобщи, че мярката за предоставяне на обща информация и професионално ориентиране вече е изпълнена и че 179 съкратени работници са участвали в обучения за повишаване на квалификацията в областта на логистиката.

               Допълване с действия, финансирани с национални средства или със средства от Съюза

               33.Италия потвърди, че за мерките, за които се предоставя финансов принос от ЕФПГ, няма да получи финансов принос от други финансови инструменти на Съюза.

               34.Съгласуваният пакет от персонализирани услуги допълва действия, финансирани с други национални средства или със средства от ЕС, като например вече споменатите услуги за интензивно съдействие за преместване във връзка със схемата CIGS.

               Процедури за провеждане на консултации с бенефициерите от целевата група, с техни представители или със социалните партньори, както и със съответните органи на местно и регионално равнище

               35.Regione Sardegna, ASPAL, община Каляри, пристанищната администрация на Каляри и различни синдикални организации работиха съвместно за определянето на подходящи мерки и начини да се гарантира повторното наемане на работа на бивши работници на Porto Canale. От ноември 2020 г. насам ANPAL
                  29
                и местните органи в Сардиния са провели няколко видеоконференции с цел определяне на подробностите на пакета от мерки и подготовка на заявлението по ЕФПГ.

               Бенефициери от целевата група и предложени мерки

               Бенефициери от целевата група

               36.Очаква се всички 190 съкратени работници да вземат участие в мерките. Разпределението на тези работници по пол, възрастова група и образователна степен е следното:

                        Категория

                        Брой
                           очаквани бенефициери

                        Пол:

                        Мъже:

                        172

                        (90,5 %)

                        Жени:

                        18

                        (9,5 %)

                        Небинарни

                        0

                        (0,0 %)

                        Възрастова група:

                        Под 30 години:

                        0

                        (0,0 %)

                        30—54 години:

                        187

                        (98,4 %)

                        Над 54 години:

                        3

                        (1,6 %)

                        Образователна степен

                        Прогимназиален етап на основното образование или по-ниска образователна степен
                           30

                        18

                        (9,5 %)

                        Гимназиален етап на средното образование
                           31
                         или образование след средното образование
                           32

                        159

                        (83,7 %)

                        Висше образование
                           33

                        13

                        (6,8 %)

               Предложени мерки

               37.Персонализираните услуги, които се предвижда да бъдат предоставени на съкратените работници, включват следните мерки:

               –Обща информация и професионално ориентиране: На всички работници се предоставя обща информация относно наличните мерки, след което им се осигурява професионално ориентиране. Тази мярка, която е вече изпълнена, не е включена в пакета, съфинансиран по ЕФПГ. Въпреки това се предоставя описание на мярката с цел да се покаже логическата обвързаност на мерките, предложени на съкратените работници.

               –Консултиране за професионално развитие: Като част от тази мярка профилирането има за цел да насърчи процеса на индивидуално осъзнаване, насочен към определяне на областите, към които отделното лице има интерес, неговите умения, способности и компетентности, както и областите, в които е възможно подобрение. В резултат от този процес се изготвя персонализиран план за реинтеграция на работника на пазара на труда.

               –Съдействие за търсене на работа, в това число активно търсене на местни и регионални възможности за работа и намиране на съответствия между свободни работни места и профили на търсещи работа.

               –Наставничество за адаптиране на ново работно място. Предвиждат се наставнически сесии, с които да се помогне на работниците да се адаптират към новата работна среда и новия организационен контекст.

               –Съдействие за създаване на собствен бизнес. Работниците, желаещи да развиват дейност като самостоятелно заети лица, ще могат да участват в групови/индивидуални наставнически сесии, като това може да включва планиране, извършване на проучвания за осъществимост, изготвяне на финансово-икономически план, съдействие при идентифициране на възможности за финансиране и др. Те ще имат достъп до инструмента за предприемачески умения WeRentrepreneur
                  34
               .

               –Помощ за започване на собствен бизнес. Работниците, които започнат стопанска дейност или дейност като самостоятелно заети лица, ще получат помощ в размер до 22 000 EUR за покриване на началните разходи.

               –Обучение. Предлагат се обучения в областта на логистиката, като например движение на стоки, планиране на транспорта и др., техническо обслужване на машини, използвани в процеса на разпределяне на товари, или управление и организиране на логистични инфраструктури. В допълнение към основното обучение се предоставят и 30 часа хоризонтално обучение (английски език или софтуер, свързан със съдържанието на основното обучение).

               На работниците, подбрани за дадено работно място след процес на намиране на съответствия между свободни работни места и профили на търсещи работа, ще бъде предоставено обучение в области, където потенциалният работодател е установил, че има недостиг на умения. Ще се дава предимство на най-уязвимите групи работници, особено на тези с ниска образователна степен или на възраст над 55 години. Обучението ще бъде съсредоточено в областите на екологичната икономика, синята икономика
                  35
               , личните услуги, здравеопазването и социалните услуги, популяризирането на културното наследство и културните дейности. Предлагат се също така обучения за професионални квалификации, които са включени в съответните национални или регионални каталози.

               Работниците, чиято цел е да развиват дейност като самостоятелно заети лица, ще получат ваучер за обучение, който може да бъде използван за обучение, свързано със създаването и управлението на бизнес.

               –Стимули и помощ за специфични разходи. 1) Стимули за наемане на работа. Предприятията, които наемат бивши работници на Porto Canale, ще получат 3 500 EUR за безсрочен трудов договор на пълен работен ден и 1 500 EUR за срочен трудов договор. 2) Възстановяване на разходи за мобилност. Предвижда се възстановяване на разходите за преместване с цел да се подпомогне географската мобилност на работниците при повторното им наемане на работа в предприятие в друг регион или в такова, което се намира на 200 км или повече от местопребиваването на работника. 3) Стимули за обучение. Работниците, които участват активно в обучения, ще получат еднократна сума от 500 EUR.

               38.Мерките са планирани така, че да бъдат в съответствие с националната стратегия за устойчиво развитие на Италия (SNSvS)
                  36
               . Пакетът ще допринесе за разпространяването на хоризонталните умения, необходими в цифровата индустриална епоха и в икономика с ефективно използване на ресурсите, в съответствие с член 7, параграф 2 от Регламента за ЕФПГ.

               39.Предложеният съгласуван пакет от персонализирани услуги, описан в настоящия документ, се състои от активни мерки на трудовия пазар в рамките на допустимите мерки, посочени в член 7 от Регламента за ЕФПГ. Предложените услуги не заместват пасивните мерки за социална закрила.

               40.Италия предостави поисканата информация относно мерките, които са задължителни за засегнатото предприятие по силата на националното законодателство или съгласно колективните трудови договори. Потвърдено беше, че финансовият принос от ЕФПГ няма да замени тези мерки.

               Прогнозен бюджет

               41.Общо прогнозните разходи възлизат на 1 756 950 EUR, като обхващат разходи за персонализирани услуги в размер на 1 686 750 EUR и разходи за дейности по подготовка, управление, информиране и популяризиране, контрол и докладване в размер на 70 200 EUR.

               42.Общият размер на заявения финансов принос от ЕФПГ възлиза на 1 493 407 EUR (85 % от общия размер на разходите).

               43.Националното предварително финансиране и съфинансиране се осигурява от Regione Sardegna.

                        Мерки

                        Прогнозен брой участници

                        Прогнозни разходи за един участник
                        (EUR)
                           37

                        Общо прогнозни разходи

                        (EUR)
                           38

                        Персонализирани услуги (мерки по член 7, параграф 2, буква а) от Регламента за ЕФПГ)

                        Консултиране за професионално развитие
                           (counselling per lo sviluppo di carriera e patto di azione)

                        190

                        280

                        53 200

                        Помощ при търсене на работа
                           (accompagnamento e assistenza alla ricerca attiva di lavoro)

                        150

                        280

                        42 000

                        Наставничество за адаптиране на ново работно място
                           (accompagnamento all'inserimento lavorativo)

                        150

                        175

                        26 250

                        Съдействие за създаване на собствен бизнес
                           (accompagnamento alla creazione d'impresa)

                        20

                        525

                        10 500

                        Помощ за започване на собствен бизнес
                           (bonus per la creazione di in'empresa)

                        20

                        22 000

                        440 000

                        Обучение
                           (formazione professionale su misura, voucher formativo specialistico, formazione specialisticain gestione aziendale)

                        176

                        2 993

                        526 800

                        Междинен сбор (a):

                        Процент от пакета персонализирани услуги

                        –

                        1 098 750

                        (65,14 %)

                        Помощи и стимули (мерки по член 7, параграф 2, буква б) от Регламента за ЕФПГ)

                        Стимули за наемане на работа
                           (Incentivo all‘assunzione)

                        170

                        2 235

                        380 000

                        Възстановяване на разходи за мобилност
                           (bonus per la mobilità territoriale)

                        80

                        1 500

                        120 000

                        Стимули за обучение
                           (indennità per la frequenza della formazione)

                        176

                        500

                        88 000

                        Междинен сбор (б):

                        Процент от пакета персонализирани услуги:

                        –

                        588 000

                        (34,86 %)

                        Дейности по член 7, параграф 5 от Регламента за ЕФПГ

                        1. Подготовка

                        –

                        15 000

                        2. Управление

                        –

                        30 000

                        3. Информиране и популяризиране

                        –

                        4 200

                        4. Контрол и докладване

                        –

                        21 000

                        Междинен сбор (в):

                        Процент от общите разходи:

                        –

                        70 200

                        (4,00 %)

                        Общо разходи (а + б + в):

                        –

                        1 756 950

                        Финансов принос от ЕФПГ (85 % от общия размер на разходите)

                        –

                        1 493 407

               44.Разходите за мерките, определени в горната таблица като мерки по член 7, параграф 2, буква б) от Регламента за ЕФПГ, не надвишават 35 % от общия размер на разходите за съгласувания пакет от персонализирани услуги. Италия потвърди, че тези мерки са обвързани с условието за активно участие на бенефициерите от целевата група в дейности по търсене на работа или обучение.

               45.Италия потвърди, че разходите за инвестиции за самостоятелна заетост, започване на собствен бизнес и придобиване от служителите няма да надхвърлят сумата от 22 000 EUR на бенефициер.

               Период на допустимост на разходите

               46.Италия започна да предоставя персонализирани услуги на бенефициерите от целевата група на 8 октомври 2020 г. С оглед на това разходите за мерките ще бъдат допустими за предоставяне на финансов принос от ЕФПГ в периода от 8 октомври 2020 г. до 24 месеца след датата на влизане в сила на решението за финансиране.

               47.Италия започна да извършва административни разходи по прилагането на ЕФПГ на 18 януари 2021 г. С оглед на това разходите за дейности по подготовка, управление, информиране и популяризиране, контрол и докладване ще бъдат допустими за финансов принос от ЕФПГ в периода от 18 януари 2021 г. до 31 месеца след датата на влизане в сила на решението за финансиране.

               Системи за управление и контрол

               48.В заявлението е описана системата за управление и контрол и са посочени отговорностите на съответните органи. Италия уведоми Комисията, че финансовият принос ще бъде управляван от ANPAL, както следва: ANPAL — Divisione IV ще действа като управляващ орган, а ANPAL — Divisione VI като сертифициращ орган. Ministero del lavoro e delle politiche sociali-MLPS — Segretariato Generale ще изпълнява ролята на одитен орган. ASPAL ще бъде междинното звено на управляващия орган.

               Ангажименти, поети от съответната държава членка

               49.Италия предостави всички необходими гаранции за това, че:

               –при достъпа до предложените мерки и тяхното изпълнение ще се спазват принципите на равно третиране и недискриминация;

               –са спазени изискванията, определени в националното законодателство и в законодателството на ЕС относно колективните уволнения;

               –няма да се ползва двойно финансиране;

               –финансовият принос от ЕФПГ ще бъде съобразен с процедурните и материалноправните разпоредби на Съюза относно държавните помощи.

               ОТРАЖЕНИЕ ВЪРХУ БЮДЖЕТА

               Бюджетно предложение

               50.В съответствие с предвиденото в член 8 от Регламент (ЕС, Евратом) 2020/2093 на Съвета от 17 декември 2020 г. за определяне на многогодишната финансова рамка за годините 2021—2027
                  39
                ЕФПГ не може да надхвърля максимален годишен размер от 186 милиона евро (по цени от 2018 г.).

               51.След като проучи заявлението с оглед на условията, определени в член 13, параграфи 1 и 2 от Регламента за ЕФПГ, и като отчете броя на бенефициерите от целевата група, предложените мерки и очакваните разходи, Комисията предлага да бъдат мобилизирани средства от ЕФПГ в размер на 1 493 407 EUR, което представлява 85 % от общите разходи за предложените мерки, за предоставяне на финансов принос по заявлението.

               52.Предложеното решение за мобилизиране на средства от ЕФПГ ще бъде взето съвместно от Европейския парламент и от Съвета в съответствие с предвиденото в точка 9 от Междуинституционалното споразумение от 16 декември 2020 г. между Европейския парламент, Съвета на Европейския съюз и Европейската комисия относно бюджетната дисциплина, сътрудничеството по бюджетни въпроси и доброто финансово управление и относно новите собствени ресурси, включително пътна карта за въвеждането на нови собствени ресурси
                  40
               .

               Свързани актове

               53.Едновременно с настоящото предложение за Решение за мобилизиране на средства от ЕФПГ Комисията ще представи на Европейския парламент и на Съвета предложение за прехвърляне на сумата от 1 493 407 EUR към съответния бюджетен ред.

               54.Едновременно с приемането на настоящото предложение за Решение за мобилизиране на средства от ЕФПГ Комисията прие решение за предоставяне на финансов принос, което представлява решение за финансиране по смисъла на член 110 от Финансовия регламент
                  41
               . Решението за финансиране ще влезе в сила на датата, на която Комисията бъде уведомена за одобряването на бюджетния трансфер от Европейския парламент и от Съвета.

               2021/0337 (BUD)

               Предложение за

               РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

               за мобилизиране на средства от Европейския фонд за приспособяване към глобализацията за съкратени работници във връзка със заявление от Италия — EGF/2021/003 IT/Porto Canale

               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

               като взеха предвид Договора за функционирането на Европейския съюз,

               като взеха предвид Регламент (EС) 2021/691 на Европейския парламент и на Съвета от 28 април 2021 г. относно Европейския фонд за приспособяване към глобализацията за съкратени работници (ЕФПГ) и за отмяна на Регламент (ЕС) № 1309/2013
                  42
               , и по-специално член 15, параграф 1 от него,

               като взеха предвид Междуинституционалното споразумение от 16 декември 2020 г. между Европейския парламент, Съвета на Европейския съюз и Европейската комисия относно бюджетната дисциплина, сътрудничеството по бюджетни въпроси и доброто финансово управление и относно новите собствени ресурси, включително пътна карта за въвеждането на нови собствени ресурси
                  43
               , и по-специално точка 9 от него,

               като взеха предвид предложението на Европейската комисия,

               като имат предвид, че:

               (1)Европейският фонд за приспособяване към глобализацията (ЕФПГ) за съкратени работници цели да се демонстрира солидарност и да се насърчи устойчивата заетост с достойни условия на труд в Съюза чрез оказване на подкрепа на съкратени работници и самостоятелно заети лица, чиято дейност е била прекратена в резултат на значителни промени, свързани с преструктуриране, както и чрез оказване на съдействие при връщането им към устойчива заетост с достойни условия на труд възможно най-скоро.

               (2)В съответствие с предвиденото в член 8 от Регламент (ЕС, Евратом) 2020/2093 на Съвета
                  44
                ЕФПГ не може да надхвърля максимален годишен размер от 186 милиона евро (по цени от 2018 г.).

               (3)На 15 юли 2021 г. Италия подаде заявление за мобилизиране на ЕФПГ във връзка със съкращения на работници в предприятието Porto Industriale di Cagliari SpA в Италия. Към него беше предоставена допълнителна информация, както е предвидено в член 8, параграф 5 от Регламент (ЕС) 2021/691. Заявлението отговаря на условията за финансов принос от ЕФПГ, установени в член 13 от Регламент (ЕС) 2021/691.

               (4)В съответствие с член 4, параграф 3 от Регламент (ЕС) 2021/691 заявлението на Италия се счита за допустимо, тъй като засегнатият от съкращенията регион е малък пазар на труда и съкращенията имат сериозно въздействие върху заетостта и регионалната икономика.

               (5)Поради това, за да бъде удовлетворено подаденото от Италия заявление, следва да бъдат мобилизирани средства за предоставяне на финансов принос от ЕФПГ в размер на 1 493 407 EUR.

               (6)За да се сведе до минимум времето за мобилизиране на средствата от ЕФПГ, настоящото решение следва да се прилага от датата на приемането му,

               ПРИЕХА НАСТОЯЩОТО РЕШЕНИЕ:

               Член 1

               В рамките на общия бюджет на Съюза за финансовата 2021 година от Европейския фонд за приспособяване към глобализацията за съкратени работници се мобилизират средства за предоставяне на сумата от 1 493 407 EUR под формата на бюджетни кредити за поети задължения и бюджетни кредити за плащания.

               Член 2

               Настоящото решение влиза в сила в деня на публикуването му в Официален вестник на Европейския съюз. То се прилага от [датата на приемането му]
                  45*.

               Съставено в Брюксел на […] година.

                  За Европейския парламент
                        За Съвета

                  Председател
                        Председател

                     (1)

                        OВ L 153, 3.5.2021 г., стр. 48.

                     (2)

                        Делегиран регламент (ЕС) 2019/1755 на Комисията от 8 август 2019 г. за изменение на приложенията към Регламент (ЕО) № 1059/2003 на Европейския парламент и на Съвета за установяване на обща класификация на териториалните единици за статистически цели (NUTS). OВ L 270, 24.10.2019 г., стр. 1—56.

                     (3)

                        OВ L 393, 30.12.2006 г., стр. 1.

                     (4)

                        В съответствие с член 7, параграф 5 от Регламент (EС) 2021/691.

                     (5)

                        12-седмичният срок спря да тече между 1 януари 2021 г. и 3 май 2021 г. в съответствие с член 8, параграф 2 от Регламент (ЕС) 2021/691.

                     (6)

                  Riflessioni sul sistema dei trasporti in Italia
                   (2-ро издание, октомври 2019 г.).

                     (7)

                        Banca d’Italia.
                  L'economia della Sardegna.
                   Rapporto annuale, giugno 2021

                     (8)

                        Три големи алиансa — Ocean alliance, 2M и The Alliance — заедно представляват 100 % от капацитета за товарен превоз по маршрутите от Азия към Северна Европа и от Азия към Средиземноморието.

                     (9)

                  Hapag Lloyd премахва пристанището на Каляри от своите услуги
                  .

                     (10)

                        Banca d’Italia.
                  L'economia della Sardegna.
                   Rapporto annuale, giugno 2021
                  .

                     (11)

                        Banca d’Italia.
                  L'economia della Sardegna.
                   Rapporto annuale, giugno 2021
                  .

                     (12)

                  Decreto Legge 17 marzo 2020, n. 18. art. 46

                     (13)

                        EGF/2021/002 IT / Air Italy. COM (2021) 936

                     (14)

                  https://ec.europa.eu/eurostat/databrowser/view/demo_r_d3dens/default/table?lang=en

                     (15)

                  https://ec.europa.eu/eurostat/cache/digpub/regions/

                     (16)

                        Брутен вътрешен продукт, изразен в стандарти за покупателна способност.

                     (17)

                  https://ec.europa.eu/growth/tools-databases/regional-innovation-monitor/base-profile/sardinia

                     (18)

                  https://ec.europa.eu/growth/tools-databases/regional-innovation-monitor/base-profile/sardinia
                  .

                     (19)

                  https://www.ansa.it/sardegna/notizie/2021/06/22/bankitalia-pandemia-affossa-pil-della-sardegna-giu-dell8_c3e46d5b-cc14-4605-aeeb-308b6ac8d54c.html

                     (20)

                  https://ec.europa.eu/growth/tools-databases/regional-innovation-monitor/base-profile/sardinia

                     (21)

                        Banca d’Italia.
                  L'economia della Sardegna.
                   Rapporto annuale, giugno 2021
                  .

                     (22)

                        Banca d’Italia. L'economia della Sardegna. Rapporto annuale, giugno 2021.

                     (23)

                        Banca d’Italia. L'economia della Sardegna. Rapporto annuale, giugno 2021.

                     (24)

                        Banca d’Italia. L'economia della Sardegna. Rapporto annuale, giugno 2021.

                     (25)

                        Banca d’Italia. L'economia della Sardegna. Rapporto annuale, giugno 2021.

                     (26)

                        Министерство на инфраструктурата и транспорта, Министерство на труда и социалната политика, Министерство на икономическото развитие и Министерство на развитието на южните региони и на териториалното сближаване.

                     (27)

                        Confederazione Generale Italiana del Lavoro (CGIL), Unione Italiana del Lavoro (UIL), Federazione Italiana Lavoratori Trasporti-Confederazione Generale Italiana del Lavoro (FILT-CGIL), Federazione Italiana Trasporti-Confederazione Italiana Sindacati Lavoratori (FIT-CISL), UIL Trasporti, Unione Generale del Lavoro (UGL) Mare e Porti, Unione Sindacale di Base (USB) lavoro privato и Rappresentanza Sindacale Unitaria (RSU).

                     (28)

                        Assegno di ricollocazione-CIGS.

                     (29)

                        Agenzia Nazionale per le Politiche Attive del Lavoro (ANPAL), националната агенция за активни политики по заетостта на Италия.

                     (30)

                        ISCED 0—2

                     (31)

                        ISCED 3

                     (32)

                        ISCED 4

                     (33)

                        ISCED 5—8

                     (34)

                  www.werentrepreneur.com

                     (35)

                  https://ec.europa.eu/oceans-and-fisheries/ocean/blue-economy/sustainable-blue-economy_en

                     (36)

                  Strategia Nazionale per lo Sviluppo sostenibile (SNSvS)

                     (37)

                        За да се избегне използването на десетични запетаи, очакваните разходи за един работник са закръглени. Закръгляването обаче не влияе върху общите разходи за всяка мярка, които остават същите като в подаденото от Италия заявление.

                     (38)

                        Общата сума не съвпада напълно поради закръгляването.

                     (39)

                        OВ L 433, 22.12.2020 г., стр. I/11.

                     (40)

                        OВ L 433, 22.12.2020 г., стр. I/29.

                     (41)

                        Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (ОВ L 193, 30.7.2018 г., стр. 1).

                     (42)

                        OВ L 153, 3.5.2021 г., стр. 48.

                     (43)

                        OВ L 433, 22.12.2020 г., стр. I/29.

                     (44)

                        Регламент (ЕС, Евратом) № 2020/2093 на Съвета от 17 декември 2020 г. за определяне на многогодишната финансова рамка за годините 2021—2027 (ОВ L 433, 22.12.2020 г., стр. I/11).

                     (45)
                  *
                        Датата да се попълни от Парламента преди публикуването в ОВ.


               ЕВРОПЕЙСКА КОМИСИЯ
            Брюксел, 28.10.2021
            COM(2021) 936 final
            2021/0338(BUD)

            Предложение за
            РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
            за мобилизиране на средства от Европейския фонд за приспособяване към глобализацията за съкратени работници във връзка със заявление от Италия — EGF/2021/002 IT/Air Italy

               ОБЯСНИТЕЛЕН МЕМОРАНДУМ

               КОНТЕКСТ НА ПРЕДЛОЖЕНИЕТО

               1.Приложимите разпоредби за предоставяне на финансово участие от Европейския фонд за приспособяване към глобализацията (ЕФПГ) са определени в Регламент (ЕС) № 2021/691 на Европейския парламент и на Съвета от 28 април 2021 г. относно Европейския фонд за приспособяване към глобализацията (2014 — 2020 г.) и за отмяна на Регламент (ЕО) № 1309/2013
                  1
                („Регламента за ЕФПГ“).

               2.На 15 юли 2021 г. Италия подаде заявление EGF/2021/002 IT/Air Italy за предоставяне на финансово участие от ЕФПГ вследствие на съкращения в Air Italy SpA в Италия.

               3.След оценка на заявлението Комисията заключи в съответствие с всички приложими разпоредби на Регламента за ЕФПГ, че условията за предоставяне на финансово участие от ЕФПГ са изпълнени.

               ОБОБЩЕНИ ДАННИ ЗА ЗАЯВЛЕНИЕТО

                        Заявление по ЕФПГ

                        EGF/2021/002 IT/Air Italy

                        Държава членка

                        Италия

                        Засегнат(и) регион(и) (ниво 2 по NUTS
                           2
                        )

                        Sardegna (ITG2)

                        Дата на подаване на заявлението

                        15 юли 2021 г.

                        Дата на потвърждението за получаване на заявлението

                        29 юли 2021 г.

                        Дата на искането за допълнителна информация

                        29 юли 2021 г.

                        Срок за предоставяне на допълнителната информация

                        19 август 2021 г.

                        Срок за приключване на оценката

                        29 октомври 2021 г.

                        Критерий за намеса

                        Член 4, параграф 2, буква а) от Регламента за ЕФПГ

                        Основно предприятие

                        Air Italy SpA

                        Брой на засегнатите предприятия

                        1

                        Сектор на икономическа дейност

                        (разделение по NACE Rev. 2)
                           3

                        Разделение 51 (Въздушен транспорт)

                        Референтен период (четири месеца):

                        1 септември 2020 г.—1 януари 2021 г.

                        Брой на съкращенията по време на референтния период (а)

                        466
                           4

                        Брой на съкращенията преди или след референтния период (б)

                        145

                        Общ брой на съкращенията (a + б)

                        611

                        Общ брой на бенефициерите, отговарящи на критериите

                        611

                        Общ брой на бенефициерите от целевата група

                        611

                        Бюджет за персонализирани услуги (EUR)

                        4 376 000

                        Бюджет за прилагането на ЕФПГ
                           5
                         (EUR)

                        0 182 400

                        Общ бюджет (EUR)

                        4 558 400

                        Финансово участие от ЕФПГ (85 %) (EUR)

                        3 874 640

               ОЦЕНКА НА ЗАЯВЛЕНИЕТО

               Процедура

               4.Италия подаде заявление EGF/2021/002 IT/Air Italy на 15 юли 2021 г. в срок от 12 седмици от датата, на която са били изпълнени критериите за намеса, определени в член 4 от Регламента за ЕФПГ
                  6
               . На 29 юли 2021 г. Комисията потвърди получаването на заявлението и поиска допълнителна информация от Италия. Допълнителната информация бе предоставена в срок от 15 работни дни от датата на искането. На 29 октомври 2021 г. изтича срокът от 50 работни дни от датата на получаване на пълното заявление, в рамките на който Комисията следва да приключи оценката си за това дали заявлението отговаря на условията за предоставяне на финансово участие.

               Допустимост на заявлението

               Засегнати предприятия и бенефициери

               5.Заявлението се отнася до 466 съкратени работници, чиято дейност в Air Italy SpA е била прекратена. Предприятието е осъществявало дейност в икономическия отрасъл от разделение 51 по NACE Rev. 2 (Въздушен транспорт). Съкращенията, извършени от Air Italy, са в региона на ниво 2 по NUTS Sardegna (ITG2).

               Критерии за намеса

               6.Италия подаде заявлението в съответствие с критериите за намеса по член 4, параграф 2, буква а) от Регламента за ЕФПГ, съгласно който следва да е била прекратена дейността на най-малко 200 съкратени работници за референтен период от четири месеца в дадено предприятие в държава членка.

               7.Четиримесечният референтен период за заявлението започва на 1 септември 2020 г. и приключва на 1 януари 2021 г.

               8.По време на референтния период в Air Italy са извършени 466 съкращения.

               Изчисляване на броя на съкращенията и на случаите на прекратяване на дейност

               9.Случаите на прекратяване на дейността на всички работници, съкратени през референтния период, са изчислени от датата, на която в съответствие с член 3, параграф 1 от Директива 98/59/ЕО на Съвета
                  7
                работодателят е уведомил писмено компетентния публичен орган за планираните колективни уволнения. Преди датата на приключване на оценката от Комисията Италия потвърди, че тези 466 съкращения са били реално извършени.

               Бенефициери, отговарящи на критериите

               10.Освен горепосочените работници към бенефициерите, отговарящи на критериите, спадат 145 съкратени работници, чиято дейност е била прекратена преди или след четиримесечния референтен период. В съответствие с член 6, буква б) от Регламента за ЕФПГ дейността на всички тези работници е била прекратена в рамките на шест месеца преди началото на референтния период на 1 септември 2020 г. и/или между края на референтния период и деня преди приемането на настоящото предложение. Може да се установи ясна причинно-следствена връзка със събитието, което е довело до прекратяването на дейността на работниците, съкратени през референтния период.

               11.Общият брой на отговарящите на критериите бенефициери е 611.

               Описание на събитията, довели до съкращаването на работниците и прекратяването на дейността

               12.Частната авиокомпания Alisarda беше създадена през 1963 г. с цел да се стимулира развитието на туризма в Коста Смералда в североизточната част на Сардиния, дестинация, която тогава беше достъпна само по море. През 1991 г., като част от стратегическо препозициониране на международния пазар, Alisarda се преименува на Meridiana. През 90-те години оборотът на Meridiana нарастваше средно с 10 % на година. През 2004 г. Meridiana превози 3,5 милиона пътници, като беше пряк конкурент на Alitalia и AirOne по трасето Милано Линате—Рим Фиумичино, трасето с най-голям трафик в Италия. През 2006 г. Meridiana присъедини към себе си Eurofly и започна процес на интеграция, който приключи през 2010 г. Авиокомпанията беше преименувана на Meridiana Fly.

               13.През 2013 г. Meridiana Fly придоби Air Italy, въздушен превозвач, основан през 2005 г. с цел да предоставя чартърен и редовен въздушен транспорт на къси, средни и дълги разстояния.

               14.През 2018 г. двете дружества се сляха, в резултат на което беше създадено новото дружество Air Italy, собственост на AQA Holding
                  8
               . AQA Holding представи амбициозен план, с който целеше да обхване широк кръг от дестинации в Италия и да насърчи междуконтиненталните полети от международния център на авиокомпанията на летище Милано Малпенса
                  9
               .

               15.От самото си създаване Air Italy се сблъска с различни проблеми, като например споровете с Alitalia по отношение на трасета между континентална Италия и Сардиния
                  10
                или силната реакция на American Airlines, Delta и United, които считаха, че Qatar Airways използва Air Italy, за да разшири присъствието си в Съединените щати. В отворено писмо до президента Тръмп
                  11
                тримата превозвачи поискаха да се сложи край на увеличаването на броя на директни полети на Air Italy между САЩ и Европа
                  12
               . Това искане затрудни Air Italy при намирането на потенциални партньорства за първите си споразумения за взаимно признаване на билети и съвместно използване на кодове между въздушни превозвачи за трансатлантически полети
                  13
               .

               16.Освен това растежът на флота беше по-бавен от очакваното (през януари 2020 г. флотът се състоеше от 11 въздухоплавателни средства, четири Airbus A330 и седем Boeing 737); а закупените три нови Boeing 737 Max трябваше да бъдат заземени поради пропуски в сигурността, открити след трагичните инциденти в Индонезия и Етиопия
                  14
               . Някои трасета бяха отменени малко след стартирането им
                  15
               , а други бяха обявени, но така и не бяха стартирани
                  16
               .

               17.През 2018 г., първата година, през която Air Italy осъществи дейност, загубите възлязоха на почти 160 милиона (57 % от оборота). През 2019 г., въпреки увеличението в оборота (около 330 милиона евро), загубите достигнаха 230 милиона евро, или 70 % от оборота
                  17
               .

               18.Air Italy се нуждаеше от 200 милиона евро, за да продължи дейността си. Изглеждаше, че предприятието Qatar Airways e склонно да инвестира допълнително, но при евентуално допълнително закупуване на акции то би станало мажоритарен собственик, при което предприятието Air Italy би загубило лиценза си като авиокомпания на Европейския съюз
                  18
               .

               19.На 11 февруари 2020 г. Air Italy обяви, че акционерите му са одобрили доброволната ликвидация на дружеството и прекратяването на всичките му операции, считано от 25 февруари 2020 г.

               20.Два дни след прекратяването на всичките си операции Air Italy започна процедура за колективно уволнение на цялата си работна сила (1 453 служители). Процедурата обаче беше замразена до септември 2020 г. поради влизането в сила на декрета-закон
                  19
               , с който се забраняваха съкращенията на работници през първите месеци на пандемията.

               Прилагане на Рамката за качество на ЕС за предвиждане на промените и преструктуриране

               21.В настоящото заявление Италия описа по какъв начин са взети предвид препоръките, изложени в Рамката за качество на ЕС за предвиждане на промените и преструктуриране. Органите, занимаващи се със случая на Air Italy (министерствата на труда и социалната политика, на транспорта и на икономическото развитие, както и съответните регионални органи) се опитаха да определят всички възможни мерки, с които биха могли да се избегнат колективните уволнения, като например намиране на купувач за ликвидираното на 11 февруари 2020 г. дружество.

               Изправени пред невъзможността да се избегнат колективните уволнения в Air Italy, ASPAL, регионалните публични служби по заетостта и Regione Sardegna предприеха преки дейности за постигане на целите, препоръчани в Рамката за качество на ЕС за преструктуриране, по отношение на обучението, сертифицирането и повторното наемане на работа. ASPAL установи, че най-подходящите мерки, за да се гарантира пригодността на работниците за повторно наемане на работа, включват предоставянето на трансверсални умения, като например умения в областта на информационните технологии, чужди езици или предприемачески умения. Социалните партньори бяха включени в целия процес на планиране на мерките. Различни местни предприятия изразиха интерес да участват в дейности по намиране на съответствия между свободни работни места и профили на бивши служители на Air Italy. По време на срещите, проведени във връзка с процедурата за колективно уволнение, синдикалните организации поискаха Air Italy да вземе предвид възможността да заяви участие в специалната схема за добавки към заплатите
                  20
                с цел да се смекчи социалното въздействие на решението за прекратяване на дейността, като същевременно се подкрепи пренасочването на съкратените работници към нови работни места чрез интензивна помощ при преместване
                  21
               , свързана със схемата за добавки към заплатите. Всички съкратени работници се възползваха от схемата за добавки към заплатите и свързаната с нея помощ при преместване.

               22.По отношение на дейностите, предприети за подпомагане на съкратените работници, Италия съобщи, че мярката за предоставяне на обща информация и професионално ориентиране вече е изпълнена. Четиридесет работници се ориентираха към самостоятелна заетост. В допълнение към мерките, изпълнени от Regione Sardegna, Air Italy предостави подкрепа (включително медицински прегледи) за подновяване на лицензите на съкратените работници до 30 юни 2021 г. През май 2021 г. бяха проведени няколко обучения, като например „Първа помощ и дефибрилация“ или „Периодично обучение на пилоти“.

               Очаквано въздействие на съкращенията върху икономиката и заетостта на местно, регионално или национално равнище

               23.Кризата в резултат на пандемията доведе до значително влошаване на пазара на труда в Сардиния, който е малък пазар на труда поради отдалеченото местоположение на острова от континента.

               24.През 2020 г. броят на заетите лица, който отбеляза растеж през периода 2018—2019 г., намаля рязко. Според данни от наблюдението на работната сила, проведено от Националния статистически институт на Италия (ISTAT), спадът (-4,6 %) е с 2,6 процентни пункта (п.п.) по-голям от средния спад за Италия като цяло (-2,0 %)
                  22
               .

               25.През 2020 г. разликата между броя на създадените и броя на закритите работни места бе отрицателна (-6 000 работни места). Това означава, че са загубени 2,6 пълни работни места на всеки 100 наети лица. Спадът се дължи основно на туризма, услугите в областта на развлеченията и отдиха, както и морския товарен транспорт (основно трансбордиране), докато строителният сектор отбеляза положително развитие. Относителният дял на икономически активните лица намаля с 3,1 процентни пункта спрямо 2019 г. до 60,3 %
                  23
               .

               26.През първата половина на 2020 г. броят на отработените часове в Сардиния намаля с почти 20 % в сравнение със същия период на 2019 г. По-малкият брой отработени часове обаче не доведе до безработица благодарение на широкото прилагане на режими на работа при непълно работно време и на декрета-закон, посочен в точка 20.

               27.Икономиката на Сардиния e засегната не само от отрицателното въздействие на съкращенията в Air Italy, но и от съкращенията в Porto Canale, обект на друго заявление по ЕФПГ
                  24
               . На общия фон на заетостта и като се има предвид все още крехкото състояние на въздушния транспорт, съкратените работници на Air Italy ще се нуждаят от допълнителна подкрепа, за да преодолеят трудностите, произтичащи от малкия пазар на труда в Сардиния, и да намерят нови работни места.

               Бенефициери от целевата група и предложени мерки

               Бенефициери от целевата група

               28.Прогнозният брой на съкратените работници, които се очаква да вземат участие в мерките, е 611. Разпределението на тези работници по пол, възрастова група и образователна степен е следното:

                        Категория

                        Брой
                           очаквани бенефициери

                        Пол:

                        Мъже:

                        317

                        (51,89 %)

                        Жени:

                        294

                        (48,11 %)

                        Небинарни:

                        0

                        (0,0 %)

                        Възрастова група:

                        Под 30 години:

                        0

                        (0,0 %)

                        30—54 години:

                        423

                        (69,23 %)

                        Над 54 години:

                        188

                        (30,77 %)

                        Образователна степен

                        Прогимназиален етап на основното образование или по-ниска образователна степен
                           25

                        6

                        (1,0 %)

                        Гимназиален етап на средното образование
                           26
                         или образование след средното образование
                           27

                        570

                        (93,3 %)

                        Висше образование
                           28

                        35

                        (5,7 %)

               Предложени мерки

               29.Персонализираните услуги, които се предвижда да бъдат предоставени на съкратените работници, включват следните мерки:

               –Обща информация и професионално ориентиране: На всички работници се предоставя обща информация относно наличните мерки, след което им се осигурява професионално ориентиране (включително профилиране). Профилирането има за цел да насърчи процеса на индивидуално осъзнаване, насочен към определяне на областите, към които отделното лице има интерес, неговите умения, способности и компетентности, както и областите, в които е възможно подобрение. В резултат от този процес се изготвя персонализиран план за реинтеграция на работника на пазара на труда.

               –Помощ при търсене на работа, в това число активно търсене на местни и регионални възможности за работа и намиране на съответствия между свободни работни места и профили на търсещи работа.

               –Обучение. За да поддържат професионалната си квалификация, пилотите, кабинният екипаж и техниците по поддръжка на въздухоплавателни средства ще преминат необходимото обучение, което ще им позволи да запазят лицензите си. На работниците, подбрани за дадено работно място след процес на намиране на съответствия между свободни работни места и профили на търсещи работа, ще бъде предоставено обучение в области, където потенциалният работодател е установил, че има недостиг на умения. Ще се дава предимство на най-уязвимите групи работници, особено на тези на възраст над 55 години. Обучението ще бъде съсредоточено в областите на зелената икономика, синята икономика
                  29
               , личните услуги, здравеопазването и социалните услуги, популяризирането на културното наследство и културните дейности. Предлагат се също така обучения по цифрови умения (до 90 часа) и обучения за получаване на професионални квалификации, които са включени в съответните национални или регионални каталози.

               –Съдействие за създаване на собствен бизнес: Работниците, желаещи да развиват дейност като самостоятелно заети лица, ще могат да участват в групови/индивидуални наставнически сесии, като това може да включва планиране, извършване на проучвания за осъществимост, изготвяне на финансово-икономически план, съдействие при идентифициране на възможности за финансиране и др. Те ще имат достъп до инструмента за предприемачески умения WeRentrepreneur
                  30
               .

               –Помощ за започване на стопанска дейност: Всеки един от бенефициерите, които започнат стопанска дейност или дейност като самостоятелно заети лица, ще получи помощ в размер до 22 000 EUR за покриване на началните разходи.

               –Стимули и помощ за специфични разходи: 1) Стимули за наемане на работа. Предприятията, които наемат бивши работници на Air Italy, ще получат 3 500 EUR за безсрочен трудов договор на пълен работен ден и 1 500 EUR за срочен трудов договор. 2) Възстановяване на разходи за мобилност. Предвижда се възстановяване на разходите за мобилност с цел да се подпомогне географската мобилност на работниците при повторното им наемане на работа в предприятие в друг регион или в такова, което се намира на 200 км или повече от местопребиваването на работника
                  31
               . 3) Помощ за настаняване и пътни разходи при участие в обучение за получаване на лиценз
                  32
               . 4) Парична помощ за търсене на работа. За всеки ден от участието си работниците ще получават парична помощ в размер на една дневна надбавка по схемата CIGS на Италия
                  33
               .

               30.Мерките са планирани така, че да бъдат в съответствие с националната стратегия за устойчиво развитие на Италия (SNSvS)
                  34
               . Обученията по цифрови умения (обучение на средно ниво по общи познания в областта на информационните технологии, ИТ сигурност и работа в мрежа) допринасят за разпространяването на уменията, необходими в цифровата индустриална епоха и в икономика с ефективно използване на ресурсите, в съответствие с член 7, параграф 2 от Регламента за ЕФПГ.

               31.Предложеният съгласуван пакет от персонализирани услуги се състои от активни мерки на трудовия пазар в рамките на допустимите мерки, посочени в член 7 от Регламента за ЕФПГ. Предложените услуги не заместват пасивните мерки за социална закрила.

               32.Италия предостави поисканата информация относно мерките, които са задължителни за засегнатото предприятие по силата на националното законодателство или съгласно колективните трудови договори. Потвърдено беше, че финансовото участие от ЕФПГ няма да замени тези мерки.

               Прогнозен бюджет

               33.Общо прогнозните разходи са 4 558 400 EUR, като обхващат разходи за персонализирани услуги в размер на 4 376 000 EUR и разходи за дейности по подготовка, управление, информиране и популяризиране, контрол и докладване в размер на 182 400 EUR.

               34.Общият размер на заявеното финансово участие от ЕФПГ възлиза на 3 874 640 EUR (85 % от общия размер на разходите).

               35.Националното предварително финансиране и съфинансиране се осигурява от Regione Sardegna.

                        Мерки

                        Прогнозен брой участници

                        Прогнозни разходи за един участник
                        (EUR)
                           35

                        Общо прогнозни разходи

                        (EUR)
                           36

                        Персонализирани услуги (мерки по член 7, параграф 2, буква а) от Регламента за ЕФПГ)

                        Обща информация и професионално ориентиране:
                           (Presa in carico e orientamento)

                        611

                        327

                        200 000

                        Помощ при търсене на работа
                           (Assistenza alla ricerca e servizi di accompagnamento al lavoro)

                        569

                        439

                        250 000

                        Обучение
                           (Formazione e riqualificazione professionale. Voucher formativo specialistico)

                        611

                        2 455

                        1 500 000

                        Съдействие за създаване на собствен бизнес
                           (Assistenza all’autoimprenditorialità)

                        42

                        500

                        21 000

                        Помощ за започване на стопанска дейност
                           (Bonus per la creazione di un'impresa)

                        42

                        20 952

                        880 000

                        Междинен сбор (a):

                        Процент от пакета от персонализирани услуги:

                        –

                        2 851 000

                        (65,15 %)

                        Помощи и стимули (мерки по член 7, параграф 2, буква б) от Регламента за ЕФПГ)

                        Стимули за наемане на работа
                           (Incentivo all’assunzione)

                        400

                        2 500

                        1 000 000

                        Възстановяване на разходи за мобилност
                           (Bonus per la mobilità territoriale)

                        100

                        1 500

                        150 000

                        Настаняване и пътуване по време на обучение
                           (Contributo per le spese di formazione: viaggi e pernottamenti

                        221

                        339

                        75 000

                        Парични помощи за търсене на работа
                           (Indennità CIGS)

                        611

                        491

                        300 000

                        Междинен сбор (б):

                        Процент от пакета от персонализирани услуги:

                        –

                        1 525 000

                        (34,85 %)

                        Мерки по член 7, параграф 5 от Регламента за ЕФПГ

                        1. Подготвителни дейности

                        –

                        65 000

                        2. Управление

                        –

                        60 000

                        3. Информиране и популяризиране

                        –

                        8 000

                        4. Контрол и докладване

                        –

                        49 400

                        Междинен сбор (в):

                        Процент от общите разходи:

                        –

                        182 400

                        (4,00 %)

                        Общо разходи (а + б + в):

                        –

                        4 558 400

                        Финансово участие от ЕФПГ (85 % от общия размер на разходите)

                        –

                        3 874 640

               36.Разходите за мерките, определени в горната таблица като мерки по член 7, параграф 2, буква б) от Регламента за ЕФПГ, не надвишават 35 % от общия размер на разходите за съгласувания пакет от персонализирани услуги. Италия потвърди, че тези мерки са обвързани с условието за активно участие на бенефициерите от целевата група в дейности по търсене на работа или обучение.

               37.Италия потвърди, че разходите за инвестиции за самостоятелна заетост, започване на стопанска дейност и придобиване от служителите няма да надхвърлят сумата от 22 000 EUR на бенефициер.

               Период на допустимост на разходите

               38.Италия е започнала да предоставя персонализирани услуги на бенефициерите от целевата група на 4 ноември 2020 г. С оглед на това разходите за мерките ще бъдат допустими за предоставяне на финансово участие от ЕФПГ в периода от 4 ноември 2020 г. до 24 месеца след датата на влизане в сила на решението за финансиране.

               39.Италия започна да покрива административните разходи, свързани с изпълнението на ЕФПГ, на 4 ноември 2020 г. С оглед на това разходите за дейности по подготовка, управление, информиране и популяризиране, контрол и докладване ще бъдат допустими за финансово участие от ЕФПГ в периода от 4 ноември 2020 г. до 31 месеца след датата на влизане в сила на решението за финансиране.

               Допълване с действия, финансирани с национални средства или със средства от Съюза

               40.Италия потвърди, че за описаните по-горе мерки, за които се предоставя финансово участие от ЕФПГ, няма да получи финансова подкрепа от други финансови инструменти на Съюза.

               41.Съгласуваният пакет от персонализирани услуги допълва мерки, финансирани с други национални средства или със средства от ЕС, като например помощта при преместване във връзка със схемата за добавки към заплатите или подкрепата за подновяване на лицензите, предоставена от Air Italy.

               Консултиране с бенефициерите от целевата група, с техни представители или със социалните партньори, както и със съответните органи на местно и регионално равнище

               42.На 6 ноември 2020 г. Regione Sardegna и ASPAL проведоха видеоконференция с Air Italy и съответните синдикални организации
                  37
               , за да обсъдят планирания пакет от мерки за насърчаване на пренасочването на съкратените работници на Air Italy към нови работни места.

               Системи за управление и контрол

               43.В заявлението е описана системата за управление и контрол, в която са посочени отговорностите на съответните органи. Италия уведоми Комисията, че финансовото участие ще бъде управлявано от Agenzia Nazionale per le Politiche Attive del Lavoro (ANPAL)
                  38
               , както следва: ANPAL—Divisione IV ще действа като управляващ орган, а ANPAL—Divisione VI като сертифициращ орган. Ministero del Lavoro e delle Politiche Sociali-MLPS—Segretariato Generale ще изпълнява ролята на одитен орган. ASPAL ще бъде междинното звено на управляващия орган.

               Ангажименти, поети от засегнатата държава членка

               44.Италия предостави всички необходими гаранции за това, че:

               –при достъпа до предложените мерки и тяхното изпълнение ще се спазват принципите на равно третиране и недискриминация;

               –са спазени изискванията, определени в националното законодателство и в законодателството на ЕС относно колективните уволнения;

               –няма да се ползва двойно финансиране;

               –финансовото участие от ЕФПГ ще бъде съобразено с процедурните и материалноправните разпоредби на Съюза относно държавните помощи.

               ОТРАЖЕНИЕ ВЪРХУ БЮДЖЕТА

               Бюджетно предложение

               45.В съответствие с предвиденото в член 8 от Регламент (ЕС, Евратом) 2020/2093 на Съвета от 17 декември 2020 г. за определяне на многогодишната финансова рамка за годините 2021—2027
                  39
                ЕФПГ не може да надхвърля максимален годишен размер от 186 милиона евро (по цени от 2018 г.).

               46.След като проучи заявлението с оглед на условията, определени в член 13, параграфи 1 и 2 от Регламента за ЕФПГ, и като отчете броя на бенефициерите от целевата група, предложените мерки и очакваните разходи, Комисията предлага да бъдат мобилизирани средства от ЕФПГ в размер на 3 874 640 EUR, което представлява 85 % от общите разходи за предложените мерки, за предоставяне на финансово участие по заявлението.

               47.Предложеното решение за мобилизиране на средства от ЕФПГ ще бъде взето съвместно от Европейския парламент и от Съвета в съответствие с предвиденото в точка 9 от Междуинституционалното споразумение от 16 декември 2020 г. между Европейския парламент, Съвета на Европейския съюз и Европейската комисия относно бюджетната дисциплина, сътрудничеството по бюджетни въпроси и доброто финансово управление и относно новите собствени ресурси, включително пътна карта за въвеждането на нови собствени ресурси
                  40
               .

               Свързани актове

               48.Едновременно с настоящото предложение за решение за мобилизиране на средства от ЕФПГ Комисията ще представи на Европейския парламент и на Съвета предложение за прехвърляне на сумата от 3 874 640 EUR към съответния бюджетен ред.

               49.Едновременно с приемането на настоящото предложение за решение за мобилизиране на средства от ЕФПГ Комисията прие решение за предоставяне на финансово участие, което представлява решение за финансиране по смисъла на член 110 от Финансовия регламент
                  41
               . Решението за финансиране ще влезе в сила на датата, на която Комисията бъде уведомена за одобряването на бюджетния трансфер от Европейския парламент и от Съвета.

               2021/0338 (BUD)

               Предложение за

               РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

               за мобилизиране на средства от Европейския фонд за приспособяване към глобализацията за съкратени работници във връзка със заявление от Италия — EGF/2021/002 IT/Air Italy

               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

               като взеха предвид Договора за функционирането на Европейския съюз,

               като взеха предвид Регламент (EС) 2021/691 на Европейския парламент и на Съвета от 28 април 2021 г. относно Европейския фонд за приспособяване към глобализацията за съкратени работници (ЕФПГ) и за отмяна на Регламент (ЕС) № 1309/2013
                  42
               , и по-специално член 15, параграф 1 от него,

               като взеха предвид Междуинституционалното споразумение от 16 декември 2020 г. между Европейския парламент, Съвета на Европейския съюз и Европейската комисия относно бюджетната дисциплина, сътрудничеството по бюджетни въпроси и доброто финансово управление и относно новите собствени ресурси, включително пътна карта за въвеждането на нови собствени ресурси
                  43
               , и по-специално точка 9 от него,

               като взеха предвид предложението на Европейската комисия,

               като имат предвид, че:

               (1)Европейският фонд за приспособяване към глобализацията за съкратени работници (ЕФПГ) цели да се демонстрира солидарност и да се насърчи устойчивата заетост с достойни условия на труд в Съюза чрез оказване на подкрепа на съкратени работници и самостоятелно заети лица, чиято дейност е била прекратена в резултат на значителни промени, свързани с преструктуриране, както и чрез оказване на съдействие при връщането им към устойчива заетост с достойни условия на труд възможно най-скоро.

               (2)В съответствие с предвиденото в член 8 от Регламент (ЕС, Евратом) 2020/2093 на Съвета
                  44
                ЕФПГ не може да надхвърля максимален годишен размер от 186 милиона евро (по цени от 2018 г.).

               (3)На 15 юли 2021 г. Италия подаде заявление за мобилизиране на ЕФПГ във връзка със съкращения на работници в предприятието Air Italy SpA в Италия. Към него беше предоставена допълнителна информация, както е предвидено в член 8, параграф 5 от Регламент (ЕС) 2021/691. Заявлението отговаря на условията за финансово участие от ЕФПГ, установени в член 13 от Регламент (ЕС) 2021/691.

               (4)Поради това, за да бъде удовлетворено подаденото от Италия заявление, следва да бъдат мобилизирани средства за предоставяне на финансово участие от ЕФПГ в размер на 3 874 640 EUR.

               (5)За да се сведе до минимум времето за мобилизиране на средства от ЕФПГ, настоящото решение следва да се прилага от датата на приемането му,

               ПРИЕХА НАСТОЯЩОТО РЕШЕНИЕ:

               Член 1

               В рамките на общия бюджет на Съюза за финансовата 2021 година от Европейския фонд за приспособяване към глобализацията за съкратени работници се мобилизират средства за предоставяне на сумата от 3 874 640 EUR под формата на бюджетни кредити за поети задължения и бюджетни кредити за плащания.

               Член 2

               Настоящото решение влиза в сила в деня на публикуването му в Официален вестник на Европейския съюз. То се прилага от [датата на приемането му]
                  45*.

               Съставено в Брюксел на […] година.

                  За Европейския парламент
                        За Съвета

                  Председател
                        Председател

                     (1)

                        OВ L 153, 3.5.2021 г., стр. 48.

                     (2)

                        Делегиран регламент (ЕС) 2019/1755 на Комисията от 8 август 2019 г. за изменение на приложенията към Регламент (ЕО) № 1059/2003 на Европейския парламент и на Съвета за установяване на обща класификация на териториалните единици за статистически цели (NUTS) (ОВ L 270, 24.10.2019 г., стр. 1—56)

                     (3)

                        OВ L 393, 30.12.2006 г., стр. 1.

                     (4)

                        Броят на съкращенията по време на референтния период, както и преди или след него, се отнася само до съкратени работници на Air Italy в Сардиния.

                     (5)

                        В съответствие с член 7, параграф 5 от Регламент (EС) 2021/691.

                     (6)

                        12-седмичният срок спря да тече между 1 януари 2021 г. и 3 май 2021 г. в съответствие с член 8, параграф 2 от Регламент (ЕС) 2021/691.

                     (7)

                        Директива 98/59/ЕО на Съвета от 20 юли 1998 г. за сближаване на законодателствата на държавите членки в областта на колективните уволнения (ОВ L 225, 12.8.1998 г., стр. 16).

                     (8)

                        Акционерите на AQA Holding са Alisarda с 51 % от акциите в и Qatar Airways с 49 %. Alisarda е промишлена група, която също има мажоритарно дялово участие в летище Олбия.

                     (9)

                  https://www.ilsole24ore.com/art/air-italy-quel-piano-ambizioso-qatar-airways-mai-decollato-ACS5ggIB

                     (10)

                  www.quifinanza.it/soldi/air-italy

                     (11)

                  https://www.politico.com/f/?id=0000016a-26c5-d80c-a7ea-7fc56fae0000

                     (12)

                  https://www.inc.com/bill-murphy-jr/american-delta-united-airlines-just-begged-president-trump-to-do-1-very-big-thing-for-them-was-asking-for-this-brilliant-or-insane.html

                     (13)

                  https://www.flightglobal.com/strategy/why-did-air-italy-fail/136685.article

                     (14)

                  www.quifinanza.it/soldi/air-italy

                     (15)

                        Трафикът по трасетата Милано—Банкок и Милано—Делхи беше преустановен в края на март 2019 г.

                     (16)

                        Трасето Милано—Чикаго, обявено през декември 2018 г. с прогнозна дата на откриване през март 2019 г., така и не беше открито.

                     (17)

                  https://www.ilsole24ore.com/art/air-italy-quel-piano-ambizioso-qatar-airways-mai-decollato-ACS5ggIB

                     (18)

                  www.quifinanza.it/soldi/air-italy

                     (19)

                  Decreto Legge 17 marzo 2020, n. 18. art. 46

                     (20)

                        Специалната схема за добавки към заплатите, посочена в член 94 от Декрет-закон № 18/2020.

                     (21)

                        Assegno di ricollocazione-CIGS.

                     (22)

                        Banca d’Italia.
                  L'economia della Sardegna.
                   Rapporto annuale, giugno 2021
                  .

                     (23)

                        Пак там.

                     (24)

                        EGF/2021/004 IT/Porto Canale. COM (2021) 935

                     (25)

                        ISCED 0—2

                     (26)

                        ISCED 3

                     (27)

                        ISCED 4

                     (28)

                        ISCED 5—8

                     (29)

                  https://ec.europa.eu/oceans-and-fisheries/ocean/blue-economy/sustainable-blue-economy_en

                     (30)

                  www.werentrepreneur.com

                     (31)

                        Средно 1 500 EUR.

                     (32)

                        Средно 350 EUR.

                     (33)

                        CIGS е схема, създадена по силата на италианското законодателство, в рамките на която Istituto Nazionale della Previdenza Sociale-INPS (Националният социалноосигурителен институт) изплаща финансови помощи на работници/служители, които са съкратени или работят на намалено работно време.

                     (34)

                  Strategia Nazionale per lo Sviluppo sostenibile (SNSvS)

                     (35)

                        За да се избегне използването на десетични запетаи, прогнозните разходи за един работник са закръглени. Закръгляването обаче не влияе върху общите разходи за всяка мярка, които остават същите като в подаденото от Италия заявление.

                     (36)

                        Общата сума не съвпада напълно поради закръгляването.

                     (37)

                        Federazione Italiana Lavoratori Trasporti- Confederazione Generale Italiana del Lavoro (FILT—CGIL), Federazione Italiana Trasporti-Confederazione Italiana Sindacati Lavoratori (FIT—CISL), Unione Italiana del Lavoro (UIL) — trasporti; и Unione Generale del Lavoro (UGL) — transporto aereo.

                     (38)

                        Agenzia Nazionale per le Politiche Attive del Lavoro (ANPAL), националната агенция за активни политики по заетостта на Италия.

                     (39)

                        OВ L 433, 22.12.2020 г., стр. I/11.

                     (40)

                        OВ L 433, 22.12.2020 г., стр. I/29.

                     (41)

                        Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (ОВ L 193, 30.7.2018 г., стр. 1).

                     (42)

                        OВ L 153, 3.5.2021 г., стр. 48.

                     (43)

                        OВ L 433, 22.12.2020 г., стр. I/29.

                     (44)

                        Регламент (ЕС, Евратом) № 2020/2093 на Съвета от 17 декември 2020 г. за определяне на многогодишната финансова рамка за годините 2021—2027 (ОВ L 433, 22.12.2020 г., стр. I/11).

                     (45)
                  *
                        Датата да се попълни от Парламента преди публикуването в ОВ.